मोदी के उपवास में शामिल होंगे एआईएडीएमके के दो सांसद  
तमिलनाडु की मुख्यमंत्री जयराम जयललिता ने गुजरात में अपने समकक्ष नरेंद्र मोदी के साथ एकता प्रकट करने के लिए अपनी पार्टी के दो सांसदों को भेजा है।
ऑल इंडिया अन्ना द्रविड़ मुनेत्र कड़गम (एआईएडीएमके) की महासचिव एवं तमिलनाडु की मुख्यमंत्री जयराम जयललिता ने गुजरात में अपने समकक्ष नरेंद्र मोदी के साथ एकता प्रकट करने के लिए अपनी पार्टी के दो सांसदों को भेजा है। मोदी सामाजिक सौहार्द बढ़ाने के लिए शनिवार से तीन दिन का उपवास करने जा रहे हैं।  पार्टी के एक वरिष्ठ नेता ने कहा, "पार्टी नेतृत्व ने मोदी के उपवास के मौके पर उपस्थिति दर्ज कराने के लिए दो सांसदों वी.मैत्रेयन और एम.थम्बीदुरई को भेजने का निर्णय लिया है।"  गौरतलब है कि मोदी ने कुछ ही दिन पूर्व घोषणा की थी कि सामाजिक सौहार्द और आपसी भाईचारा बढ़ाने के लिए वह अहमदाबाद में 17 सितम्बर से तीन दिन का उपवास रखेंगे।  राजनीतिक जानकारों का कहना है कि दोनों मुख्यमंत्रियों के बीच बेहतर सम्बंध हैं, इसलिए जयललिता के इस निर्णय का कोई राजनीतिक अर्थ निकालना अभी जल्दबाजी होगी।